Svend Auken (S), 1999-05-20:
Den 23. marts i år fremlagde Bichel-udvalget en række rapporter fra hovedudvalget, de fire faglige underudvalg og
den tværfaglige økologigruppe
Det er et enestående arbejde, der er blevet udført af udvalget.
Jeg vil godt gå så langt som at sige, at det er unikt på verdensplan.
Regeringen vil som opfølgning på Bichel-udvalgets arbejde tage initiativ til, at der udarbejdes en ny pesticidhandlingsplan inden udgangen af året.
Udvalget har formået at afrapportere uden mindretalsudtalelser.
Det betyder, at der er enighed mellem forskere, erhvervene, de grønne organisationer, forbrugerorganisationerne og fagbevægelsen
om det faglige grundlag for en vurdering af de samlede konsekvenser ved en afvikling af pesticidanvendelsen
Det vil gøre det kommende arbejde med en ny pesticidhandlingsplan nemmere, da vi ikke længere behøver at diskutere det faglige grundlag, men kan koncentrere os om de politiske valg og beslutninger. I enighed har udvalget fastslået, at der kan ske en reduktion af pesticidanvendelsen på behandlede arealer uden væsentlige økonomiske tab for samfundet og jordbruget.
Således har udvalget beregnet, at en sådan reduktion inden for en 5-10-årig periode kunne være mellem 31 og 43 pct. set i forhold til den nuværende behandlingshyppighed afhængig af, hvordan landmændene tilrettelægger deres produktion.
I disse beregninger er der dog ikke indregnet effekten af de faldende priser på markafgrøder og den seneste forhøjelse af pesticidafgiften.
Disse forhold vil selvfølgelig trække yderligere i retning af reduktioner.
Udvalget er også enigt om, at der er behov for yderligere beskyttelse af visse biotoper mod pesticider.
Det kan f.eks. være målsatte vandløb og søer.
Generelt har udvalget givet en positiv vurdering af godkendelsesordningen, men der er dog foreslået en række punkter, hvor der kan ske forbedringer i vores system.
Analyser fra udvalget viser, at der ikke er tilstrækkelig med viden til at kunne gennemføre en grundig analyse af mulighederne og konsekvenserne for gartneri, frugtavl og det private skovbrug, hvis pesticidanvendelsen bliver sat ned.
Kommissoriet, altså det kommissorium, som vi var enige om, havde heller ikke givet det som opgave for udvalget.
Udvalget har givet en lang række anbefalinger - hr. Steen Gade var inde på det - som sammen med den omfattende viden, der findes i rapporterne, kan danne udgangspunkt for udarbejdelsen af en ny handlingsplan på pesticidområdet.
Må jeg i øvrigt sige, at jeg havde møde i går med dansk landbrug om, hvor landbruget vil sætte ind, også ud fra den samme trefløjede strategi, som er indeholdt i hovedudvalget.
Med hensyn til den første streng - generel reduktion af pesticidanvendelsen på behandlede arealer - så vil regeringen med sin nye plan sikre, at behandlingshyppigheden, og det er vores mål, kommer ned på 2,0 inden udgangen af år 2002, og ved evalueringen, der skal foregå i 2002, skal der sættes yderligere reduktionsmål.
Hvad angår den anden streng - beskyttelse af visse biotoper - er ministeriet i samarbejde med Fødevareministeriet ved at undersøge mulighederne for at etablere randzoner finansieret via de tilskudsordninger, som er forudsat i Bichel-udvalgets anbefalinger.
Udvalget har anbefalet, at der skal etableres randzoner langs målsatte vandløb og søer
Vi vil selvfølgelig løbende undersøge, om der er andre biotoper, hvor der også kunne være behov for yderligere tiltag.
Udgangspunktet for den tredje streng - økologisk omlægning - vil, som foreslået af udvalget, være regeringens »Aktionsplan II - Økologi i Udvikling«, som fødevareministeren har fremlagt.
Udvalget har ligeledes givet en række forslag til ændring af godkendelsesordningen.
Disse vil blive inddraget i udarbejdelsen af en ny pesticidhandlingsplan.
Muligheden for at ændre godkendelsesordningen vil i første omgang blive undersøgt for hjælpestoffer og de reproduktionsforstyrrende stoffer.
Der vil også blive vurderet, hvordan pesticiders fordampning kan indgå i vurderingen af, om et produkt kan godkendes.
For så vidt angår nedbrydningsprodukter fra pesticiderne, vurderes de i Danmark på linje med aktivstofferne.
Danmark arbejder for, at det bliver praksis i hele EU.
Mulighederne for en sådan omlægning vil naturligvis blive belyst.
Det er i denne forbindelse glædeligt at se, at udvalget i sin konklusioner regner behandlingshyppigheden for det bedste mål for miljøbelastningen.
Udvalget anbefaler, at man hvert tredje år evaluerer udviklingen.
En treårig evaluering af udviklingen vil være en vigtig faktor for løbende at kunne opsætte yderligere reduktionsmål for pesticidanvendelsen.
Denne afrapportering vil blive præsenteret for Folketingets Miljø- og Planlægningsudvalg.
Som før nævnt mangler der megen viden inden for gartneri, frugtavl og det private skovbrug.
Udvalget har på den baggrund anbefalet, at gartneri, frugtavl og det private skovbrug inddrages i en fremtidig strategi for en reduktion
af pesticidanvendelsen, men også at der skal gennemføres yderligere konsekvensvurderinger, før der fastsættes reduktionsmål.
Miljøstyrelsen vil derfor igangsætte et arbejde for at gennemføre disse konsekvensvurderinger.
Virkemidlerne for at opnå målene i en ny pesticidhandlingsplan vil få en central rolle, idet en reduktion af pesticidanvendelsen ikke, som det jo også fremgik af hr. Gades begrundelse, kommer af sig selv.
Erfaringerne med den gamle pesticidhandlingsplan, hvor man havde høje mål og få midler, for ikke at sige ikkevirkningsfulde midler, har belært os om, at vi er nødt til at være mere konkrete, mere specifikke i den kommende plan, når det drejer sig om de midler, vi anvender.
På baggrund af ovennævnte vil jeg nu bede Miljøstyrelsen
om, at styrelsen under inddragelse af de relevante instanser inden udgangen af året vil udarbejde en ny pesticidhandlingsplan for landbruget.
En pesticidhandlingsplan for gartneri, frugtavl og det private skovbrug vil komme derefter, når mulighederne for at afvikle pesticidanvendelsen inden for disse erhverv yderligere er blevet kortlagt.
Inden udgangen af august måned vil der ligge et første udkast, håber vi, fra Miljøstyrelsens side til en pesticidhandlingsplan, som derefter vil blive sendt over til FMPU, samtidig med at vi sender den ud i offentlig høring, og så håber jeg, at vi får en virkelig god diskussion, hvor partierne er med i debatten omkring det.
Som jeg sagde før, havde jeg møde med landbruget i går, og der var en meget, meget klar positiv melding fra deres side til at nå nogle af de mål, som er stillet op ud fra den strategi.
Om vi så er enige eller kan blive enige om alle midlerne og sådan noget er jo den politiske kunst efterfølgende, men jeg synes, at det i sig selv er meget positivt, at man er parat til, som man sagde, virkelig at gå til den med sigte på at leve op til de forpligtelser, man selv er gået med til i udvalgsbetænkningen.
På baggrund af synspunkterne fra FMPU, fra den offentlige debat, fra vores samarbejde med de forskellige erhvervsorganisationer i samspil med styrelser og ministerier vil jeg inden årets udgang fremlægge en ny pesticidhandlingsplan, og så håber vi, at resultaterne i den handlingsplan kommer i bedre overensstemmelse med målsætningerne, end tilfældet var med handlingsplanen for 1987.
Forhandling